กูรูทองแนะเล่นสั้นกำไรกว่าถือยาว
จับจังหวะซื้อขาย ได้เดือนละ3-5% รอสหรัฐอัดเงิน
11 ก.ค. 2555

จับจังหวะซื้อขาย ได้เดือนละ3-5% รอสหรัฐอัดเงิน
ครึ่งปีหลังกูรูทองเชียร์เก็งกำไรทองระยะสั้นมีโอกาสกำไรกว่าถือยาว หวังสหรัฐอัดฉีดเงินหนุนทองวิ่ง 1,900 เหรียญสหรัฐ/ออนซ์ กูรูหุ้นแนะเลือกหุ้นดีมีโอกาสกำไรกว่าดัชนี
นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก กล่าวว่า การลงทุนทองคำในครึ่งหลังของปีควรจะใช้กลยุทธ์การเก็งกำไรระยะสั้น เนื่องจากราคาทองคำจะมีความผันผวนสูง จึงไม่เหมาะกับการลงทุนระยะยาว
“ครึ่งปีหลังแนวโน้มราคาทองคำยังอยู่ขาลง แต่มีความผันผวนสูงเช่นเดียวกับครึ่งแรกของปี โดยในแต่ละวันอาจจะแกว่งตัวได้ถึง 20 เหรียญสหรัฐ/ออนซ์ ซึ่งหากมีการซื้อขายเก็งกำไรจะมีโอกาสกำไรหรือขาดทุนเดือนละ 3-5% แต่ถ้าถือยาวตั้งแต่ต้นปีจะได้ผลตอบแทนแค่ 1%” นพ.กฤชรัตน์ กล่าว




 
อย่างไรก็ตาม นพ.กฤชรัตน์ กล่าวอีกว่า นักลงทุนยังคงมีความหวังว่าสหรัฐจะมีมาตรการผ่อนคลายเชิงปริมาณรอบ 3 (คิวอี 3) ซึ่งจะเป็นผลดีต่อราคาทองคำ และราคาอาจจะปรับขึ้นไปได้ถึง 1,900 เหรียญสหรัฐ/ออนซ์ อย่างรวดเร็ว แต่หากไม่มีมาตรการออกมาราคาทองคำจะทรงตัวไปเรื่อยๆ และมีเป้าหมายอยู่ที่ 1,720 เหรียญสหรัฐ/ออนซ์
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวว่า นักลงทุนทองที่มีกำไรควรจะทยอยขายทำกำไรออกไปบางส่วน เนื่องจากคาดว่าในช่วง 6-12 เดือนนับจากนี้ราคาทองคำจะเคลื่อนไหวในทิศทางขาลง เนื่องจากค่าเงินเหรียญสหรัฐแข็งค่า โดยเป็นผลจากเศรษฐกิจยุโรปอ่อนแอ
“ราคาทองคำที่ระดับ 1,580 เหรียญสหรัฐ/ออนซ์ อาจจะซึมในระดับนี้ไปอีกระยะหนึ่ง และโอกาสที่จะตกลงแรงๆ มีไม่มาก เพราะการลงทุนระยะสั้นๆ ยังทำได้อยู่” นายบุญชัย กล่าว
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า ราคาทองคำที่ระดับ 1,530-1,550 เหรียญสหรัฐ/ออนซ์ ถือว่าเป็นระดับที่น่าลงทุน เพราะหากราคาทองสามารถปรับขึ้นไปถึง 1,800 เหรียญสหรัฐ/ออนซ์ ซึ่งเป็นราคาเป้าหมายภายในสิ้นปีนี้จะมีกำไรประมาณ 12% นอกจากนี้โอกาสที่ราคาทองคำจะปรับลดลงกว่าปัจจุบันคงมีไม่มากแล้ว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า การลงทุนหุ้นในช่วงครึ่งหลังของปี นักลงทุนควรให้ความสำคัญกับการเลือกหุ้นรายตัวให้มากขึ้น
นายกวี ชูกิจเกษม ผู้ช่วยกรรมการผู้จัดการ บริษัทหลักทรัพย์ (บล.) กสิกรไทย ที่แนะนำว่า ตลาดหุ้นจะผันผวนในกรอบกว้างๆ และแม้ว่าดัชนีเป้าหมายสิ้นปีจะอยู่ที่ 1,300 จุด แต่จะมีหุ้นปรับเพิ่มขึ้นบางตัวและบางกลุ่มเท่านั้น
“ถ้าจะซื้อหุ้นขนาดใหญ่ที่อยู่ใน SET50 แต่ไม่มีความสามารถในการเลือกหุ้นหรือดูเม็ดเงินจากต่างชาติ แนะนำให้ซื้อผ่านกองทุนรวม และนักลงทุนมาเลือกลงทุนหุ้นขนาดกลางและเล็กด้วยตัวเอง โดยต้องเลือกหุ้นที่มีปัจจัยบวก จะทำให้มีโอกาสกำไรได้มากกว่าดัชนี” นายกวี กล่าว